Národná rada Slovenskej republiky

VIII. volebné  obdobie

 Číslo: CRD-993/2021

560a
S p o l o č n á   s p r á v a

výborov Národnej rady Slovenskej republiky o výsledku prerokovania vládneho návrhu zákona o významných investíciách (tlač 560) v druhom čítaní

	
	Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o významných investíciách (tlač 560) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 795 zo 17. júna 2021 pridelila predmetný návrh zákona na prerokovanie týmto výborom:

	Ústavnoprávnemu výboru Národnej rady Slovenskej republiky  
	Výboru Národnej rady Slovenskej republiky pre hospodárske záležitosti a
	Výboru Národnej rady Slovenskej republiky pre verejnú správu a regionálny rozvoj.
	
	Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

II.

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

III.

Návrh zákona odporúčali Národnej rade Slovenskej republiky schváliť:

•	Ústavnoprávny výbor Národnej rady Slovenskej republiky uznesením č. 328                      z 9. septembra 2021
•	Výbor Národnej rady Slovenskej republiky pre hospodárske záležitosti uznesením č. 202 zo 14. septembra 2021 a
•	Výbor Národnej rady Slovenskej republiky pre verejnú správu a regionálny rozvoj uznesením č. 109 z 9. septembra 2021.

IV.

Z uznesení výborov Národnej rady Slovenskej republiky uvedených pod bodom III tejto správy vyplývajú nasledujúce pozmeňujúce a doplňujúce návrhy:

1.	K § 5
	V § 5 ods. 2 písm. g) sa slovo „predpokladanom“ nahrádza slovom „plánovanom“.

Legislatívno-technická úprava ktorou sa zosúlaďuje pojem s terminológiou použitou v § 5 ods. 3 písm. i) resp. ods. 4 písm. g).

Ústavnoprávny výbor NR SR
Výbor NR SR pre verejnú správu a regionálny rozvoj
Výbor NR SR pre hospodárske záležitosti

2.	K § 8
	V § 8 ods. 1 druhá veta sa slová „má vecný charakter“  nahrádzajú slovami „má účinky vecného práva“.

Legislatívno-technická úprava, ktorým sa navrhuje terminológia použitá už v zákone č. 282/2015 Z. z. o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov (§ 15).

Ústavnoprávny výbor NR SR
Výbor NR SR pre verejnú správu a regionálny rozvoj
Výbor NR SR pre hospodárske záležitosti
3.	K § 8
	V § 8 ods. 2 sa slová „zaťaženej predkupným právom štátu“ nahrádzajú slovami „zaťaženej predkupným právom“.
Vypúšťa sa nadbytočné a mätúce slovo štátu, nakoľko v zmysle zákona predkupné právo vniká konkrétnej právnickej osobe, ktorej zakladateľom je štát, vyšší územný celok alebo obec (§ 8 ods. 1).

Ústavnoprávny výbor NR SR
Výbor NR SR pre verejnú správu a regionálny rozvoj
Výbor NR SR pre hospodárske záležitosti

V.

     	Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 214 zo 16. septembra 2021.
 
Týmto uznesením výbor zároveň poveril spoločného spravodajcu Radovana Kazdu predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 16. septembra 2021

Peter K r e m s k ý, v.r.  
predseda Výboru NR SR 
pre hospodárske záležitosti